Sverre Juvik

Sverre Johan Juvik (1922–2015) var en norsk industriarbeider og Ap-politiker fra Årdal.  Han representerte Sogn og Fjordane og Arbeiderpartiet på Stortinget i to perioder fra 1969 til 1977.

Juvik var sønn av en småbruker og skogvokter og vokste opp i Hemnes i Nordland. Han arbeidet ved Hemnes sagbruk & høvleri fra 1937 til 1950, med unntak av åra 1944-46 da han gikk på Hemnes folkehøgskole. I 1950 flytta han til Årdal i Sogn og fikk jobb på Årdal og Sunndal Verk. Han arbeidet der til 1983, fra 1959 som arbeidsleder.

Juvik engasjerte seg fagpolitisk og var formann 1946-48 i Hemnes høvleriarbeiderforening og 1951-58 i Årdal kjemiske fagforening, han var landsstyremedlem i Norsk Kjemisk Industriarbeiderforbund 1956-1959 og formann i Årdal samorganisasjon 1961-69.

Han satt i kommunestyret i Årdal 1952–59 og 1980–83. I 1969 var han førstekandidat for Sogn og Fjordane arbeiderparti ved stortingsvalget, noe som i praksis betød sikker stortingsplass, og han ble gjenvalgt i 1973. I alle de åtte åra på Stortinget var han medlem i Kirke- og undervisningskomiteen. På Stortinget var han med på å etablere Sogndal lærarhøgskule.

Han flytta i 1983 tilbake til Hemnes.

Referanser 

 

Stortingsrepresentanter 1969–1973
Stortingsrepresentanter 1973–1977
Personer fra Hemnes kommune
Personer fra Årdal kommune
Norske fagforeningspersoner